Sanger skryf ope brief oor stryd met sy seksualiteitCraig Lucas. Foto: Facebook Craig Lucas, wenner van The Voice South Africa se tweede seisoen, het in ŉ ope brief aan sy familie, vriende en aanhangers vertel van sy stryd met depressie en die aanvaarding van sy seksualiteit. Lucas het die ope brief op Twitter gedeel en skryf hy was in Januarie 2016 op moedverloor se vlakte. “Ek het baie aan selfmoord gedink. Dit het my bang gemaak. Selfmoord en geestes­ongesondheid is in my familie, veral onder die mans. My pa het selfmoord gepleeg toe ek drie jaar oud was.” Volgens Lucas het sy pa se selfmoord ŉ saadjie in sy gedagtes geplant, maar het hy gesweer hy sal nooit soos sy pa wees nie en dat hy nooit sy ma weer so iets laat deurmaak nie. Die sanger verduidelik dat dinge daarna beter begin gaan het, maar dat hy sowat twee jaar later weer op ŉ donker plek was. Hy vertel dan van ŉ gebeurtenis in Desember 2011 waar hy saam met ŉ vriend gaan kuier het. Hy het die vriend tydens sy eerste jaar van studie by die Universiteit van Kaapstad ontmoet. Hulle het gereeld saamgekuier, maar dié betrokke dag was dinge anders. Lucas vertel hy het besef hy is verlief op sy vriend. “My kop het begin draai en dit het gevoel of ek wou opgooi. Ek het ŉ verskoning gekry om by die huis te kom en kon nie vinnig genoeg daar wegkom nie.” Craig Lucas. Foto: Facebook Volgens Lucas het dit elke greintjie krag geverg om by die huis te kom. “Ek kon daarin slaag om net verby die kombuis te kom voor ek op die vloer neergeval het. Ek het gebid. Ek het geskreeu. Ek het gevloek en nog gebid.” Lucas verduidelik in die brief dat hy al in seksuele verhoudings met vroue was. “Wat ek gevoel het, het nie sin gemaak nie. Ek was nog nooit in my lewe banger nie. Ek het alle kontak met hom verbreek. Ek was vir die volgende drie jaar in ŉ ewige oorlogs­toestand met myself. Dit het my vier jaar gevat om te aanvaar wat daardie dag gebeur het.” Lucas het die gebeure op 15 Januarie 2016 met sy familie en vriende gedeel. “Ek was vry. Ek het liefde vir myself gevind en liefde het my gevind. En toe kom The Voice. Mense het vir my gesê om die feit dat ek in ŉ verhouding met ŉ man is geheim te hou – ‘die gehoor is konserwatief’ en ‘niemand sal vir jou stem nie’. Ek het dit geheim gehou en gewen. ‘Ek is bly ek het vir hulle geluister’, het ek gedink. Mense het toe gesê ‘niemand gaan jou musiek koop as hulle dink jy is gay nie’ en ‘meisies is jou grootste mark’. Voor ek dit kon besef, was ek weer terug in die kas.” Craig Lucas. Foto: Facebook Volgens Lucas het al sy drome waar geword nadat hy The Voice gewen het en was hy in ŉ verhouding met ŉ “wonderlike” man. “My loopbaan het gefloreer. Ek was geheel en al depressief. Selfmoordgedagtes het my geteister. Ek het kwaad geword en mense seergemaak. Ek het myself gehaat.” Lucas bieg hy was gereeld onder die invloed van alkohol en selfs dwelms. “Ek het vergeet ek is slim, talentvol, snaaks en goedhartig. Ek het vergeet dat mense my liefhet. Dit het geverg dat ek weer op moedverloor se vlakte moes wees om te besef ek lewe ŉ leuen. Nou meer as ooit het ek soveel gehad om voor te leef en ek wou leef.” Volgens Lucas weet hy nie wat volgende gaan gebeur nie. “Ek verwag dat ek seker ŉ paar vriende en ondersteuners gaan verloor en dat van my familieverhoudings gespanne gaan raak weens die brief, maar dit is oukei. Ek verwelkom wat ook al na my kant toe kom met ŉ oop hart en oop gedagtes.”